Pelíšky

Pelíšky je česká komédia režiséra Jana Hřebejka z roku 1999. Film rozprávaný očami dospievajúceho mládenca (Michael Beran) sa odohráva v Česku na konci 60. rokov 20. storočia. Nová generácia má iné ideály než bývalá generácia. Film získal celkovo tri ocenenia: Českého leva za najlepší hlavný mužský herecký výkon Jiřího Kodeta, za najlepší plagát a za divácky najúspešnejší český film.

 Obsadenie 

 Bohouš Šebek (Miroslav Donutil) je komunista a vojak. V domácnosti presadzuje režim ako na vojne (hlavne na svojho syna, ktorému príliš nerozumie). Snaží sa všetkých okolo seba presvedčiť o sile a výhodách režimu, no okupácia v roku 1968 ho veľmi zarazí.
 Marie Šebková (Simona Stašová) je manželka Bohouša Šebeka. Svojho muža počúva, no vždy si urobí po svojom a dokáže si rôzne situácie užiť.
 Michal Šebek (Michael Beran) je rozprávač príbehu a syn manželov Šebkových, ktorý sa zamiloval do Jindřišky Krausovej. Je však nešťastný, lebo sa zaľúbila do Eliena a s otcom majú nezdravý vzťah.
 Jindřich Kraus (Jiří Kodet) je cholerik, ktorý vo svojom zanietení zraňuje svojich najbližších bez toho, aby to vôbec zaregistroval. Na sklonku života, tento kedysi silný muž, ktorého väznili fašisti a pracoval v odboji, pôsobí tragikomicky. Jeho postoje vzbudzujú veľký obdiv, vzhľadom na dobu, v ktorej žil, a tak prináša smiech skrz slzy - neznáša komunistov. Nie vždy sa však dobre správa k svojej ťažko chorej manželke a dospievajúcej dcére Jindřiške, ktorá sa snaží vzoprieť jeho neúprosnej povahe a stálym príkazom. Aj popri tomto nie príliš dobrom správaní sa v ňom skrýva milujúci manžel a otec, ako sa neskôr ukáže. Vždy veľmi miloval svoju ženu, ale jeho povaha  mu to nedovoľovala priamo vysloviť. Po už spomínanej smrti sa znovu zamiluje a ožení sa s vdovou so synom, po ktorom vždy túžil.
 Vilma Krausová (Emília Vašáryová) je Jindřichova manželka. Má veľké zdravotné problémy. Aj napriek cholerickému správaniu manžela je milujúcou manželkou. V mladosti pracovala ako kuchárka v jedálni.
 Jindřiška Krausová (Kristýna Fuitová Nováková) je dospievajúca dcéra manželov Krausových.
 Liduška "Uzlinka" Šebková (Sylvie Koblížková) je mladšia dcéra Šebkových.
 Václav Šebek (Bolek Polívka) je brat Bohouša, ktorého stále pokúša o prekonávanie nových rekordov, a tak s ním rád uzatvára stávky. Máva veľmi vtipné nápady, ktoré okamžite realizuje. To však občas vedie ku katastrofálnym koncom. Dá sa povedať, že ide o najhumornejšiu postavu filmu. V politických otázkach je bratovým oponentom, podobne ako Jindřich Kraus aj on miluje výrobky z Ameriky a samotnú Ameriku.
 babička Šebková (Stella Zázvorková) je matka Bohouša a Václava, ktorá ich krotí.
 Eva (Eva Holubová) je učiteľka na základnej škole, slobodná matka a sestra Marie Šebkovej. Hľadá si partnera tak, aby bol sympatický nielen jej, ale aj synovi Petrovi.
 Petr (Marek Morvai) je syn Evy, ktorý je náročnejší pri hľadaní otca než mama, nový manžel mamy ho však fascinuje.
 Alexander "Saša" Mašláň  (Jaroslav Dušek) je učiteľ biológie a Evin kolega, ktorý bol jej prvým nápadníkom vo filme.
 Dr. Stárek  (Jiří Krejčík) je doktor a dobrý známy Krausových.
 Elien  (Ondřej Brousek) je Michalov kamarát a Jindřiškin priateľ, ktorý kvôli emigrácii rodičov do Ameriky žije sám v Domove mládeže 1. mája.
 kúzelník (Boris Hybner) je jeden z Eviných nápadníkov.
 esenbák (Miroslav Kaman) je príslušník VB, ktorý chodieva po školách robiť besedy a rozpráva stále jednu jedinú príhodu.

Podľa Ivy Janžurovej bola rola Vilmy Krausovej najprv ponúknutá jej. Požadovala, aby postava nezomrela, no scenárista Petr Jarchovský nebol ochotný rolu prepísať.

 Výroba 
Realizácia filmu trvala 6 rokov. Pôvodne malo ísť o dvojdielny televízny film.PROKOPOVÁ, Alena: Rozhovor: Petr Jarchovský. Alenaprokopova.blogspot.com 30. januára 2011. [cit. 2011-02-12]. Dostupné online. Rodinná vila sa nachádza na ulici Schodová 4 v Prahe - Košíře. V Prokopskom údolí pri Prahe sa nachádza jazierko s "mužem s koženou brašnou".

 Zdroje 

 Pelíšky na ČSFD
 20 perliček o filmu Pelíšky, který si dnes v televizi nenechá nikdo ujít 

 Referencie 

Kategória:České filmové komédie
Kategória:Filmy z 1999
Kategória:Filmy podľa názvu